Rose Eken
Rose Eken er en dansk billedkunstner. Hun arbejder fortrinsvis i keramik, hvor hun genskaber hverdagens genstande som køkkenredskaber eller indholdet af en håndtaske. Hun har desuden lavet en del værker med afsæt i musikbranchen, hvor hun fx har formgivet kopier i ler af alt indholdet fra et øvelokale eller alt, hvad der ligger tilbage efter en koncert.
Rose Eken er uddannet fra Edinburgh College of Art (1997-2001) og fra Royal College of Art i London (2001-2003). Hun bor og arbejder i København. Ud over keramik arbejder Rose Eken også med bronze, broderi, tegning, glas og video. Hun er søster til forfatteren Cecilie Eken (født 1970). 
Rose Eken arbejder meget detaljeret med hverdagens genstande og musikscenens efterladenskaber. Fx har hun udformet fladmaste øldåser og askebægre fulde af cigaretskod i ler og broderet slidmærker fra bestemte musikeres brugte trommeskind på stof.
Fra teenagealderen arbejdede Rose Eken som scenetekniker. På den måde fik hun tidligt et indblik i livet bag scenen og alle de detaljer, som publikum typisk ikke ser; fx musikernes jakker eller sætlister fra koncerter – genstande, som i musikmiljøet ofte er samleobjekter og kan have nærmest kultagtig status.
Rose Eken peger desuden på kunsthistoriens stilleben som en vigtig inspiration – det, at almindelige hverdagsgenstande og madvarer stilles op og gengives minutiøst for at fortælle en symbolsk historie.
I sit arbejde med hverdagsgenstandene manipulerer Rose Eken ofte med størrelsesforholdene. Hun er samtidig meget bevidst om, at genstandene får et helt andet udtryk, når de laves i et andet materiale – som oftest ler. Man kan sige, at Rose Ekens værker får sit publikum til at tænke mere over de genstande, værkerne gengiver, fordi de netop ser lidt anderledes og uvante ud. Samtidig spiller Rose Ekens værker på dét at samle på ting: genstande, der minder samleren om et bestemt sted eller en bestemt begivenhed, og som har en sentimental betydning snarere end en praktisk anvendelse.
Rose Eken har udstillet på bl.a. ARoS – Aarhus Kunstmuseum (2016), Vestjyllands Kunstmuseum (2020) og Horsens Kunstmuseum (2018). Hun har desuden haft udstillinger i bl.a. New York, Paris, Istanbul og Berlin.
Hun har lavet flere offentlige udsmykninger; bl.a. på Ragnarock – Museet for Pop, Rock og Ungdomskultur i Roskilde (2018) og på Frederiksbjerg Skole i Aarhus (2014-2016).
Rose Eken har desuden udstillet og solgt værker fra mange forskellige gallerier; fx Charlotte Fogh Contemporary i Aarhus og V1 Gallery i København.